รมช.มท. ยกกำนันผู้ใหญ่บ้านเป็นผู้ที่มีบทบาทสำคัญต่อผลสำเร็จของงานตามภารกิจกระทรวงมหาดไทย และช่วยแก้ไขปัญหาความเดือดร้อนของประชาชนในพื้นที่ ได้อย่างมีประสิทธิภาพ
นายสุธี มากบุญ รัฐมนตรีช่วยว่าการกระทรวงมหาดไทย เป็นประธานในพิธีมอบรางวัลกำนันผู้ใหญ่บ้านยอดเยี่ยมประจำปี 2561 ณ อาคารสโมสรทหารบก ถนนวิภาวดีรังสิต กรุงเทพมหานคร ซึ่งในปีนี้มีกำนันผู้ใหญ่บ้านที่ได้รับพิจารณาคัดเลือกจากทั่วประเทศจำนวน 264 รายประกอบด้วยกำนันยอดเยี่ยม 132 คน และผู้ใหญ่บ้านยอดเยี่ยม 132 คน 

รัฐมนตรีช่วยว่าการกระทรวงมหาดไทย กล่าวว่า กำนันผู้ใหญ่บ้านเป็นผู้ที่มีบทบาทสำคัญต่อผลสำเร็จของงานตามภารกิจกระทรวงมหาดไทย เป็นผู้มีส่วนสำคัญในการช่วยเหลือแก้ไขปัญหาความเดือดร้อนของประชาชนและเป็นผู้เชื่อมโยงการปฏิบัติงานระหว่างรัฐบาลกับประชาชนในพื้นที่ได้อย่างมีประสิทธิภาพ อีกทั้งยังเป็นผู้สนับสนุนการปฏิบัติงานตามนโยบายของรัฐบาลและการพัฒนาประเทศที่หลากหลายภารกิจ เพื่อก่อให้เกิดการพัฒนาและแก้ไขปัญหาภายในพื้นที่ รวมทั้งสร้างความรู้ ความเข้าใจในสถานการณ์ของประเทศได้อย่างถูกต้องและเหมาะสม

นอกจากนี้ รัฐมนตรีช่วยว่าการกระทรวงมหาดไทย ได้กล่าวให้กำลังใจและมอบแนวทางการปฏิบัติหน้าที่ให้แก่กำนันผู้ใหญ่บ้าน ด้วยการปฎิบัติหน้าที่อย่างมีศักดิ์ศรี ซื่อสัตย์ สุจริต และเป็นแบบอย่างที่ดี เพื่อบำบัดทุกข์ บำรุงสุขของประชาชนอย่างมั่นคงและยั่งยืนตลอดไป